Uvisheden hos SF i Rebild Kommune var stor, da de i maj mistede deres byrådsmedlem, Lars Hørsman, da han efter 14 måneder på posten valgte at vende tilbage til Den Sociale Fællesliste. Men nu er der atter faldet ro på, efter partiet enstemmigt har valgt Morten Kamstrup som frontfigur til det kommende kommunalvalg. - Jeg ønsker, at Rebild Kommune skal være kendetegnet ved en seriøs og skarp grøn profil, samt en bred vifte af velfærdstilbud, vi kan være bekendt at byde vores borgere. Den åbenlyse budgetmæssige udvanding af vores velfærd, der har fundet sted de seneste år, skal stoppes, skriver han i en pressemeddelelse. Det er børnenes tur 44-årige Morten Kamstrup Mikkelsen bor i Skørping, og har været ansat som lærer på Skørping Skole i en årrække. Nu arbejder han for Danmarks lærerforening, og det er arbejdet for børnenes vilkår, der fylder mest lige nu. - Vores skoler og daginstitutioner er nu de tredje billigste i landet. Det kan vi simpelthen ikke være bekendt overfor vores børn. Nu er det deres tur, skriver han. - Det er et alsidigt hold, der først og fremmest har et solidt SF udtryk. Jeg har en fantastisk mavefornemmelse med Morten og resten af holdet. Der er fokus på det røde og det grønne samt på kommunen som garant for et godt liv for alle borgere - høj som lav, siger formand, Nicolai Abildgaard, efter offentliggørelsen af SF's kandidater. - Vi har manglet en mere rød-grøn retning i Rebild i de sidste 4 år - det har vælgerne nu mulighed for at lave om på til november, skriver formand, Nicolai Abildgaard.

Referat:
Morten Kamstrup fra Skørping blev på et medlemsmøde onsdag enstemmigt valgt som partiets frontfigur til det kommende kommunalvalg.